Jong man verdrink in dam by gholfklubKyran Ditlow (18). (Foto: Facebook) “Al die boodskappe wat ek nooit weer sal kry nie …” Dít, sê ŉ gebroke ma van Port Elizabeth, is wat sy die meeste gaan mis nadat haar 18-jarige seun Dinsdag in ŉ dam by die Port Elizabeth-gholfklub verdrink het. Kyran Ditlow was saam met maats by die dam om gholfballe uit te vis toe hy oënskynlik in die moeilikheid beland het. Sy ma, Tracy Potgieter, sê sy het gister kort ná 15:00 die oproep ontvang wat haar platgeslaan het. “Ek het gedink iemand maak ŉ grap met my.” Potgieter sê hulle is inderhaas na die gholfbaan waar paramedici en polisiebeamptes vergeefs probeer het om Kyran weer by te bring. “Hulle sê hy was te lank onder water gewees. Hulle het 40 minute lank probeer om hom by te bring en het alles gedoen wat hulle kon. Hulle het gesê daar is geen manier dat hy kan lewe nie.” Kyran is op die toneel dood verklaar. Potgieter sê dit is die eerste keer dat Kyran, wat in Desember sy 19de verjaardag sou vier, saam na die gholfbaan se dam is. “Ek weet nie hoekom hy saam was nie. Hy het dit nog nooit in sy lewe gedoen nie. Dit is die eerste keer dat hy soontoe is.” Kyran was ŉ goeie swemmer, ŉ kranige rugbyspeler en het ook aan atletiek deelgeneem en dit is steeds onduidelik presies hoe hy gister in die moeilikheid beland het. “Ek dink nie ek sal ooit weer dieselfde wees na dit wat ek gesien het nie…” het Potgieter gesê. Rip my broer ❤️????Ek is in 10000 stukkies gebreuk na vandag as jy manet vir my geluister het ???????? en gebly het saam my… Posted by Grayson Ditlow on Tuesday, November 1, 2022 Tientalle boodskappe van medelye het intussen ingestroom. “Jy’t diep voetspore in almal om jou se lewe getrap,” lui een van die huldeblyke wat gelewer is. Potgieter en Kyran se pa, Vincent Ditlow, het vanoggend hul seun se liggaam gaan uitken en ŉ roudiens vir die jong man word voorlopig vir Vrydagmiddag beplan. Kol. Priscilla Naidu, Oos-Kaapse polisiewoordvoerder, sê ŉ geregtelike doodsondersoek word gedoen. Maroela Media het die gholfbaan oor die voorval genader en dié kommentaar sal bygewerk word sodra dit ontvang word.